RESOLUCIÓN do 3 de xuño de 2011 pola que se dá publicidade ao acordo do Consello de Dirección do Instituto Galego de Promoción Económica (Igape) de delegación de facultades.
Instituto Galego de Promoción Económica — III. Outras disposicións — 14/06/2011

Tendo en conta a situación actual de suspensión temporal de funcións do director xeral do Igape e en canto persista esta, co fin de evitar a paralización das actividades do Instituto, o Consello de Dirección do Igape acordou unha serie de delegacións de facultades.
Por todo o anterior, e de conformidade coas facultades que teño conferidas,
Único. Publicar as seguintes delegacións de facultades acordadas polo Consello de Dirección do Igape na súa xuntanza do 1 de xuño de 2011:
1. Delegar no presidente do Igape:
1.1. A aprobación de gastos, así como a aprobación e formalización dos contratos, tanto administrativos como privados, que resulten precisos para o funcionamento do Instituto, incluíndo o establecemento de condicións reguladoras, o exercicio de prerrogativas administrativas, resolución de reclamacións e demais facultades que correspondan en concepto de órgano de contratación.
Exceptúase da delegación a aprobación de gastos de importe inferior a 12.000 € máis IVE que se encontran delegadas no secretario xeral.
1.2. A representación do Igape nas sociedades participadas polo Instituto, así como a designación dos membros das comisións de valoración previstas nas bases reguladoras de axudas do Igape.
1.3. A resolución das convocatorias, selección e contratación de persoal e as facultades de dirección administrativa del.
1.4. O exercicio das restantes facultades atribuídas ao director xeral do Igape non incluídas nos números precedentes.
2. Delegar nos directores de área:
2.1. Elevar ao Consello de Dirección do Igape as propostas de adopción dos acordos que legalmente procedan, no ámbito das funcións e competencias da respectiva área.
2.2. Acordar de forma mancomunada co secretario xeral actos de disposición contra as contas correntes aperturadas.
2.3. Acordar de forma mancomunada co secretario xeral a cancelación e levantamento das fianzas constituídas en garantía, da licitación e execución de contratos do Igape, e/ou das cantidades percibidas polos interesados en concepto de axudas públicas.
3. Delegar no secretario xeral do Igape:
3.1. Elevar ao Consello de Dirección do Igape as propostas de adopción dos acordos que legalmente procedan, no ámbito das funcións e competencias da súa área.
3.2. Acordar de forma mancomunada cun/ha director/a de área do Igape actos de disposición contra as contas correntes abertas, autorizándolle o establecemento de sinaturas suplentes, as cales, en todo caso, terán que actuar mancomunadamante co secretario xeral ou cun director/a de área do Igape.
3.3. Acordar de forma mancomunada cun/ha director/a de área do Igape a cancelación e levantamento das fianzas constituídas en garantía, da licitación e execución de contratos do Igape, e/ou das cantidades percibidas polos interesados en concepto de axudas públicas.
3.4. A publicación mediante resolución no
Diario Oficial de Galicia
de todos aqueles actos e convocatorias derivadas da actividade do Igape, previamente aprobados polo órgano en cada caso competente.
3.5. A resolución dos procedementos de concesión de subvencións e axudas públicas do Igape, agás aquelas especificamente delegadas no presidente. Nos procedementos tramitados en concorrencia competitiva, resolver os arquivos dos expedientes polas causas previstas na lexislación vixente, na fase de resolución do procedemento.
3.6. A resolución dos procedementos de modificación e incumprimento incoados respecto a subvencións e axudas concedidas polo director xeral ou polo secretario xeral, en virtude de competencias delegadas polo Consello de Dirección do Igape.
3.7. A resolución dos recursos de reposición contra actos ditados polo director xeral ou polo secretario xeral, en virtude de competencias delegadas polo Consello de Dirección do Igape.
3.8. A formalización de contratos de apertura de contas correntes en entidades financeiras, logo de autorización da Consellería de Facenda.
3.9. O exercicio das facultades atribuídas ao director xeral do Igape nos puntos 4 I), 4 II), 4 III) a), 4 IV a), 4 V), 4 VI) e 6 das bases de xestión económico-financeira do Igape (DOG n.º 81, do 27-4-2000 e modificacións posteriores), en particular:
1. Formulación e sometemento ao Consello de Dirección do Igape dos plans anuais e plurianuais de actuacións do Instituto, así como dos seus anteproxectos orzamentarios.
2. Aprobación dos incrementos ou minoracións das programacións anuais de gastos distintos dos regulados polo artigo 83.5 do texto refundido da LRF, que serán propostos polo subdirector de Xestión Económico-Financeira por iniciativa ou por instancia das áreas afectadas.
3. Acordar reaxustes internos entre programacións anuais de gastos, por proposta da Subdirección de Xestión Económico-Financeira, por iniciativa propia ou do correspondente responsable de área, coa finalidade de adecualas ás necesidades reais, en cada momento.
4. Velar para que calquera alteración das previsións das programacións anuais de gastos non vulnere o equilibrio entre ingresos e gastos, e informar o Consello de Dirección, con periodicidade trimestral, da situación e das variacións das programacións producidas no dito período.
5. Autorizar, por proposta do subdirector de Xestión Económico-Financeira, e como medida cautelar ou para asegurar o equilibrio orzamentario, retencións de non dispoñibilidade.
6. Autorizar ordes de pagamento, por proposta do subdirector de Xestión Económico-Financeira.
7. Realizar a xestión financeira dos recursos, autorizando os documentos contables correspondentes ás fases compromiso de ingreso (CI), contraído do recurso (DR), recadado (DE) e aboamento efectivo en conta (IS), por proposta da Subdirección de Xestión Económico-Financeira, comportando a atribución conferida a competencia material de recoñecemento e liquidación de dereitos e demais consubstanciais ao proceso de xestión financeira.
8. Exercer de tesoureiro e ordenador de pagamentos, tanto orzamentarios como extraorzamentarios, e deberá formular a proposta contida no correspondente documento contable o subdirector de Xestión Económico-Financeira.
9. Establecemento, con periodicidade mensual, de plans sobre disposición de fondos (orzamento de tesouraría).
10. Formular as contas anuais do Igape previstas no Plan Xeral de Contabilidade Público dentro do primeiro trimestre do ano seguinte. Dentro do primeiro semestre do ano seguinte procederase a someter á aprobación do Consello de Dirección do Instituto as contas anuais, acompañadas do informe elaborado por auditor externo independente.
11. Sen prexuízo das competencias que corresponden ao Consello de Dirección e ao presidente do Igape, facúltase expresamente o secretario xeral para:
Interpretar as bases de xestión económico-financeira do Igape e resolver as dúbidas que puider suscitar a súa aplicación.
Ditar as instrucións e realizar o desenvolvemento de cantos documentos e programas informáticos sexan precisos para a execución das bases de xestión económico-financeira, mediante a elaboración dun manual de xestión económico-financeira do Igape.
12. Nos casos de ausencia, o secretario xeral deberá habilitar expresamente a calquera dos directores de área para que o substitúan nas súas facultades.
4. Delegar na directora da Área de Financiamento:
O exercicio das facultades delegadas ao director xeral por acordo do Consello de Dirección para fixar termos e condicións na concesión de avais ou préstamos do Igape.
5. Mantemento de delegacións de facultades anteriores:
En todo o non previsto neste acordo, mantéñense vixentes e inalterados os acordos de delegación de facultades outorgados a favor do presidente do Igape, secretario xeral e directores de área ata a data actual.
6. Efectos:
As facultades delegadas mediante este acordo terán efectos desde o día 25 de maio de 2011, agás as establecidas nos números 1.2, 2.1, 3.1 e 3.6, que terán efectos desde o 27 de maio de 2011.
Santiago de Compostela, 3 de xuño de 2011.